**ΑΠΟΣΠΑΣΜΑ**

**από το αριθμ. 26/7-3-2015 πρακτικό συνεδριάσεως**

**του Διοικητικού Συμβουλίου**

**του Αναγνωστηρίου Αγιάσου «Η ΑΝΑΠΤΥΞΗ»**

 Στην Αγιάσο και στο Γραφείο του Πνευματικού Κέντρου ΑΝΑΓΝΩΣΤΗΡΙΟ ΑΓΙΑΣΟΥ “Η ΑΝΑΠΤΥΞΗ” σήμερα στις 7 Μαρτίου 2015, ημέρα της εβδομάδος Σάββατο και ώρα 7 μ.μ., συνήλθε σε τακτική συνεδρίαση το Διοικητικό Συμβούλιο του Συλλόγου, ύστερα από πρόσκληση του Προέδρου, για συζήτηση και λήψη απόφασης στα διάφορα θέματα της ημερήσιας διάταξης.

 Διαπιστώθηκε ότι το Δ.Σ. είχε τη νόμιμη απαρτία, δεδομένου ότι ήταν παρόντα πέντε από τα επτά μέλη του, ήτοι: 1) Κλεάνθης Δ. Κορομηλάς, 2) Παναγιώτης Μ. Κουτσκουδής, 3) Ειρήνη Μ. Αργύρα, 4) Παναγιώτης Στ. Σκορδάς και 5) Δημοσθένης Γ. Σκλεπάρης. Απουσίαζαν δικαιολογημένα ο Ευστράτιος Αν. Καζαντζής και η Παναγιώτα Πρ. Μαϊστρέλλη. Παραβρέθηκε ο φοροτεχνικός Νικόλαος Παν. Ορφανός.

**Απόφαση 62η: «Λειτουργία του ΚΕΣΑΜ – Διοικητική και λογιστική υποστήριξη.»**

Ο πρόεδρος, εισηγούμενος το 1ο θέμα της ημερήσιας διάταξης, έδωσε το λόγο στο Νίκο Π. Ορφανό που έθεσε υπόψη του Δ.Σ. τα ισχύοντα σήμερα με τη φορολογία των δραστηριοτήτων του Αναγνωστηρίου και τα οποία αποτυπώνονται στον παρακάτω πίνακα:





Στη συνέχεια έκανε γνωστό στο Δ.Σ. ότι, για να προσλάβει με νόμιμη σύμβαση εργασίας έναν υπάλληλο μερικής απασχόλησης που θα εργάζεται τρεις ώρες τη μέρα (5μμ-8μμ) και πέντε μέρες τη βδομάδα για τη διοικητική και λογιστική στήριξη του σωματείου, θα υποβληθεί στις εξής δαπάνες: Ο βασικός του μισθός θα είναι 586€ το μήνα εκ των οποίων ο εργαζόμενος θα παίρνει καθαρά στο χέρι 224,65€. Η μέση μηνιαία αμοιβή του (με δώρα και επίδομα αδείας) θα είναι (224,65 € Χ 14) : 12 = 262€. Οι μηνιαίες ασφαλιστικές εισφορές υπέρ ΙΚΑ θα είναι 124,25€ και το συνολικό του κόστος 262 + 124,25 = 386,25€ το μήνα, που κάθε τριετία θα προσαυξάνεται κατά δέκα τοις εκατό (10%). Αν απασχολείται δυο ώρες κάθε μέρα, για πέντε μέρες τη βδομάδα, θα αμείβεται ανάλογα δηλαδή με τα δύο τρίτα των ανωτέρω ποσών κοκ. Πρότεινε ως κατάλληλο υπάλληλο την Ευθαλία Ευστρατίου Βεγιάζη, η οποία απασχολήθηκε για κάποιο χρονικό διάστημα μέσω προγράμματος του ΟΑΕΔ στο λογιστικό γραφείο του αδερφού του και απέκτησε γνώσεις και εμπειρία.

Ο πρόεδρος, αφού έλαβε υπόψη του την εισήγηση του Νίκου Π. Ορφανού και τις οικονομικές δυνατότητες του Αναγνωστηρίου, πρότεινε να προσληφθεί υπάλληλος με τα παραπάνω δεδομένα εφόσον όμως βρεθούν τρόποι οικονομικής ενίσχυσης του Αναγνωστηρίου, ώστε να μπορεί να αντεπεξέρχεται στη μισθοδοσία του, και κάλεσε ύστερα το Διοικητικό Συμβούλιο να αποφασίσει σχετικά.

 Το Δ.Σ., αφού άκουσε την εισήγηση του προέδρου, ύστερα από ευρεία διαλογική συζήτηση, ομόφωνα

**Α Π Ο Φ Α Σ Ι Ζ Ε Ι**

*Διερευνά τρόπους οικονομικής ενίσχυσης του Αναγνωστηρίου προκειμένου να καταστεί δυνατή η πρόσληψη, με σχέση εργασίας ιδιωτικού δικαίου μερικής απασχόλησης, υπαλλήλου που θα αναλάβει τη διοικητική και λογιστική υποστήριξη του σωματείου.*

**Απόφαση 63η: «Οργάνωση εκδηλώσεων Μαρτίου 2015 και προγραμματισμός εκδηλώσεων Μαΐου – Ιουνίου 2015.»**

Ο πρόεδρος, εισηγούμενος το 2ο θέμα της ημερήσιας διάταξης, έθεσε υπόψη του Δ.Σ. ότι μέσα στο μήνα Μάρτιο 2015 προγραμματίζονται οι εξής εκδηλώσεις:

Η μεγάλη χορευτική μας εκδήλωση την Τετάρτη 25 Μαρτίου 2015 και ώρα 7 μμ στο Θέατρό μας με τίτλο «Αραδιαστείτι στου χουρό», με την ευκαιρία του εορτασμού της εθνικής επετείου της 25ης Μαρτίου 1821. Θα χορευτούν χοροί από την Πόλη, Ικαρία, Σέρρες, Αγιάσο, Ήπειρο-Θεσσαλία, Σποράδες-Εύβοια, Κρήτη, Θράκη. Χοροδιδάσκαλος: Ευθύμης Σαραντίδης. Παρουσίαση χορών: Παναγιώτης Στ. Σκορδάς. Ήχος-φως: Παναγιώτης Κορομηλάς. Γραφιστικά Μυρσίνη Κουτσκουδή-Βουρλή.

Η συμμετοχή μας στο γιορτασμό της Παγκόσμιας Ημέρας Θεάτρου την Παρασκευή 27 Μαρτίου 2015 στις 8.30 μμ στο Δημοτικό Θέατρο Μυτιλήνης με το μονόπρακτο «Κοινός Λόγος» της Έλλης Παπαδημητρίου (συρραφή αποσπασμάτων). Σκηνοθεσία: Μαρία Αϊβαλιώτου. Ερμηνεία ρόλων: Μυρσίνη Κουτσκουδή-Βουρλή, Δήμητρα Μπουγατσά, Στρατής Μιχαήλ. Μουσική επιμέλεια: Στρατής Καζαντζής. Σαντούρι: Στρατής Καζαντζής. Βιολί: Νίκος Χριστιανός. Κιθάρα: Χρήστος Κονσολάκης.

Η διοργάνωση της καθιερωμένης ετήσιας εκδήλωσής μας, αφιέρωμα στην Παγκόσμια Ημέρα Θεάτρου, την Κυριακή 29 Μαρτίου 2015 στις 7 μμ στο Θέατρό μας, όπου θα τιμηθούν τρεις εν ζωή ευρισκόμενοι ερασιτέχνες του θεάτρου, που φέτος θα είναι τα ξενιτεμένα μας αδέρφια Ανανίας Καραμανλής που ζει στο Παρίσι, Μιχάλης Χριστοφαρής (Καμπάς) που ζει το Σύδνεϋ και Χαρίκλεια Ζαλπαρίνη-Σαρέλη που ζει στη Μελβούρνη. Για την προσφορά τους στο λαϊκό μας πολιτισμό θα μιλήσουν ο Παναγιώτης Μ. Κουτσκουδής, ο Παναγιώτης Στ. Σκορδάς και ο Δημοσθένης Σκλεπάρης, αντίστοιχα. Η εκδήλωση θα κλείσει με την παράσταση του Παιδικού Θεατρικού Εργαστηρίου μας, που θα παρουσιάσει το δραματοποιημένο παραμύθι του Αργύρη Χιόνη (από το βιβλίο του "Οριζόντιο ύψος") «Υπήκοοι δίχως βασιλιά». Σκηνοθεσία/διασκευή: Kων/νος Ματθαίου και παιδική θεατρική ομάδα Αγιάσου. Μουσική επιμέλεια: Κων/νος Ματθαίου. Μάσκες: Ανδρέας Μελάς. Κούκλα βασιλιά: Ομάδα κουκλοθεάτρου τα πάντα Φι. Παίζουν τα παιδιά: Αθανασία Αλεντά, Μαριάνθη Αλεντά, Μύρτα Ανέμου, Αγγελική Βίγλατζη, Ελισάβετ Καμπά, Σαπφώ Κουντουρέλλη, Παναγιώτα Μπαμπάκου, Νεφέλη Ορφανού, Ζωή Πατσέλη, Παναγιώτης Πατσέλης, Αννίτα Ρουμένοβα, Σοφία Σκορδά, Στέλιος Σκορδάς, Μπρόκλιν Τζιόκα.

Ο πρόεδρος κάλεσε ύστερα το Διοικητικό Συμβούλιο να αποφασίσει σχετικά.

 Το Δ.Σ., αφού άκουσε την εισήγηση του προέδρου, ύστερα από ευρεία διαλογική συζήτηση, ομόφωνα

**Α Π Ο Φ Α Σ Ι Ζ Ε Ι**

 *Διοργανώνει μέσα στο μήνα Μάρτιο 2015 τις παρακάτω εκδηλώσεις:*

*Τη μεγάλη χορευτική μας εκδήλωση την Τετάρτη 25 Μαρτίου 2015 και ώρα 7 μμ στο Θέατρό μας με τίτλο «Αραδιαστείτι στου χουρό», με την ευκαιρία του εορτασμού της εθνικής επετείου της 25ης Μαρτίου 1821 και με την επιμέλεια του χοροδιδασκάλου μας Ευθύμη Σαραντίδη.*

*Την παρουσίαση του μονόπρακτου «Κοινός Λόγος» της Έλλης Παπαδημητρίου (συρραφή αποσπασμάτων), σε σκηνοθεσία Μαρίας Ε. Αϊβαλιώτου, την Παρασκευή 27 Μαρτίου 2015 στις 8.30 μμ στο Δημοτικό Θέατρο Μυτιλήνης, στο πλαίσιο της συμμετοχής μας στο γιορτασμό της Παγκόσμιας Ημέρας Θεάτρου.*

*Την καθιερωμένη ετήσια εκδήλωσή μας, αφιέρωμα στην Παγκόσμια Ημέρα Θεάτρου, την Κυριακή 29 Μαρτίου 2015 στις 7 μμ στο Θέατρό μας, όπου θα τιμηθούν οι Ανανίας Καραμανλής που ζει στο Παρίσι, Μιχάλης Χριστοφαρής (Καμπάς) που ζει το Σύδνεϋ και Χαρίκλεια Ζαλπαρίνη-Σαρέλη που ζει στη Μελβούρνη. Για την προσφορά τους στο λαϊκό μας πολιτισμό θα μιλήσουν ο Παναγιώτης Μ. Κουτσκουδής, ο Παναγιώτης Στ. Σκορδάς και ο Δημοσθένης Σκλεπάρης, αντίστοιχα. Η εκδήλωση θα κλείσει με την παράσταση του Παιδικού Θεατρικού Εργαστηρίου μας, που θα παρουσιάσει το δραματοποιημένο παραμύθι του Αργύρη Χιόνη (από το βιβλίο του "Οριζόντιο ύψος") «Υπήκοοι δίχως βασιλιά» σε σκηνοθεσία/διασκευή Kων/νου Ματθαίου.*

Για το σκοπό αυτό έγινε η απόφαση αυτή και υπογράφεται ως εξής:

 Ο ΠΡΟΕΔΡΟΣ ΤΑ ΜΕΛΗ

ΚΛΕΑΝΘΗΣ Δ. ΚΟΡΟΜΗΛΑΣ ΠΑΝΑΓΙΩΤΗΣ Μ. ΚΟΥΤΣΚΟΥΔΗΣ

 ΕΙΡΗΝΗ Μ. ΑΡΓΥΡΑ

 ΠΑΝΑΓΙΩΤΗΣ ΣΤ. ΣΚΟΡΔΑΣ

ΔΗΜΟΣΘΕΝΗΣ Γ. ΣΚΛΕΠΑΡΗΣ